Title: Rok 1999 znamenal pre EXIMBANKU SR obdobie jej stabilizácie
Author: BLAŽEKOVÁ DAGMAR
Last saved by: spano
Company: EXIMBANKA SR

Dosiahnuté výsledky hospodárenia EXIMBANKY SR v roku 2002 nadviazali na trendy vývoja z predchádzajúceho obdobia. Aj v roku 2002 prioritným cieľom bola podpora exportu pri súčasnom zhospodárňovaní vlastnej prevádzky.

Prostredníctvom bankových a poisťovacích činností EXIMBANKA SR v roku 2002 podporila export v objeme 53,9 mld. Sk, čo je podľa predbežných údajov Štatistického úradu SR 8,3 % z celkového exportu Slovenskej republiky. Na tomto objeme sa bankové činnosti podieľali 35,4 mld. Sk (t. j. 65,7 %) a poisťovacie činnosti 18,5 mld. Sk (t. j. 34,3 %). V porovnaní s rokom 2001 vzrástla podpora exportu slovenských podnikateľských subjektov EXIMBANKOU SR o 17,5 mld. Sk (o 48,1 %).

Jednotlivé oblasti obchodno-ekonomických aktivít charakterizujú tieto výsledky: 

Financovanie úverov a záručné aktivity zabezpečovala EXIMBANKA SR formou refinancovania, priameho financovania, eskontu zmeniek a vystavených záruk, čím podporila export v celkovej hodnote 35.391,7 mil. Sk. To predstavovalo prekročenie zámerov rozpočtu o 47,5 % a nárast v porovnaní s rokom 2001 o 53,1 %. Na uvedenom objeme podpory exportu sa podieľali jednotlivé bankové produkty takto:
-	refinančné úvery komerčným bankám	30.973,3 mil. Sk,
-	poskytnuté záruky 	2.884,9 mil. Sk,
-	eskontné úvery klientom (vrátane odkupu pohľadávok) 	1.144,4 mil. Sk,
-	eskontné úvery bankám 	346,7 mil. Sk,
-	priame úvery klientom	42,4 mil. Sk.

Komoditnú a teritoriálnu štruktúru podpory exportu prostredníctvom bankových aktivít znázorňujú nasledujúce prehľady:

Komodita (podľa SITC)

%-ný podiel
na podpore vývozu

Trhové výrobky (gumárenské výrobky, koža, korok a výrobky z dreva, papier, textilné výrobky, železo a oceľ) | 34,0
Stroje a zariadenia | 30,0
Chemikálie | 16,7
Priemyselné výrobky | 13,7
Nápoje a tabak | 2,5
Oleje a tuky | 1,7
Potraviny | 0,9
Ostatné | 0,5
Spolu | 100,0

Teritórium

%-ný podiel
na podpore vývozu

Európska únia | 57,3
Krajiny CEFTA | 27,1
Juhovýchodná Ázia | 4,1
Krajiny SNŠ | 3,7
Ostatné krajiny OECD | 3,4
Krajiny EZVO | 1,4
Ostatné krajiny | 3,0
Spolu | 100,0

Na financovanie formou refinančných, priamych a zmenkových úverov EXIMBANKA SR k 31.12.2002 umiestnila 4.470.066 tis. Sk, čo je v porovnaní so stavom ku koncu roka 2001 viac o 542.707 tis. Sk (o 13,8 %). Využitie rozpočtom vymedzených prostriedkov na financovanie úverov (bez cudzích zdrojov) sa v priebehu roka postupne zvyšovalo a ku koncu roka dosiahlo 98,2 %. 

K 31.12.2002 mala EXIMBANKA SR uzavretých 49 zmlúv o účelovom refinančnom úvere s komerčnými bankami v celkovej výške 3.592.220 tis. Sk, čo predstavovalo nárast oproti roku 2001 o 12,5 %. V porovnaní s rozpočtom na rok 2002 (3.650.000 tis. Sk) bol objem prostriedkov umiestnených v tejto forme financovania splnený na 98,4 %. Počet uzatvorených úverových zmlúv závisí od počtu klientov, ktorí požiadali o refinančný úver. Oproti roku 2001 vzrástol o 2, čo bolo výsledkom ukončenia zmluvných vzťahov s piatimi spoločnosťami.

Zostatok vývozných úverov poskytnutých v predchádzajúcich rokoch formou priameho financovania predstavoval ku koncu roku 2002 objem 69.998 tis. Sk. Z dôvodu nesplatenia klasifikovanej pohľadávky z vývozného úveru PPS Detva, a. s., bol ich stav v porovnaní s rozpočtom vyšší o 49.998 tis. Sk. Počet úverových zmlúv (2) sa oproti roku 2001 nezmenil. 

Obchodnú činnosť zameranú na podporu exportu uskutočňovala EXIMBANKA SR aj zmenkovými úvermi. K 31.12.2002 bolo uzavretých 135 zmlúv v celkovom objeme 807.848 tis. Sk, z toho voči klientom 720.663 tis. Sk (vrátane odkupov krátkodobých pohľadávok formou eskontu zmeniek) a voči bankám 87.185 tis. Sk. Odkupy krátkodobých pohľadávok formou eskontu zmeniek boli realizované len po ich poistení EXIMBANKOU SR. Najväčší objem pripadol na zmenkové úvery poskytnuté pre Slovenské lodenice Komárno, a. s., Bratislava v sume 382.177 tis. Sk. Časť ich objemu (220.744 tis. Sk) bola financovaná zo získaných cudzích zdrojov, s ktorými sa v rozpočte nepočítalo. Oproti koncu roka 2001 boli zmenkové úvery vyššie o 22,6 %, počet úverových zmlúv narástol o 42. Rozpočtované prostriedky určené na financovanie eskontných úverov v sume 650.000 tis. Sk (bez cudzích zdrojov) boli využité na 90,3 %.

V rámci záručných aktivít EXIMBANKA SR k 31.12.2002 vystavila bankové záruky a protizáruky v celkovom objeme 1.611.494 tis. Sk, čo predstavuje 21 uzavretých zmlúv. V porovnaní s koncom roka 2001 predstavuje nárast o 1.284.849 tis. Sk (t. j. o 393,3 %), pričom počet zmlúv narástol o 15. Na zvýšení ich objemu sa podieľali najmä vystavené záruky a protizáruky pre SES Tlmače, a. s., a pre Tatravagónku, a. s., Poprad. S cieľom zvýšiť nedostatočnú kapacitu fondu na záruky, potrebného pre realizáciu schválených obchodných prípadov, v roku 2002 Rada banky prijala rozhodnutie o zvýšení bezpečnostného koeficienta pre fond z 1,0 na 3,0. Ku koncu  roka dosiahla  kapacita fondu  na záruky  1.763.493 tis. Sk a bola využitá na 91,4 %. 

Rok 2002 z pohľadu bankových činností zameraných na podporu exportu možno charakterizovať zvýšením celkového objemu poskytnutých úverov a záruk oproti predchádzajúcemu roku a plošným znížením úrokových sadzieb EXIMBANKOU SR.

Poisťovacie aktivity EXIMBANKY SR boli orientované na podporu exportu slovenských podnikateľských subjektov poskytovaním poistnej ochrany exportérom voči krátkodobým komerčným a kombinovaným rizikám, krátkodobým politickým rizikám a strednodobým a dlhodobým politickým a komerčným rizikám. Pri týchto aktivitách EXIMBANKA SR zabezpečovala rozloženie komerčných a kombinovaných rizík z poistenia krátkodobých vývozných úverov prostredníctvom renomovaných zahraničných zaisťovateľských inštitúcií. 

Podpora exportu prostredníctvom poisťovacích činností v roku 2002 dosiahla 18.507,2 mil. Sk, čo predstavuje jej prekročenie oproti zámerom rozpočtu o 13,4 % a nárast v porovnaní s rokom 2001 o 39,6 %. Štruktúru podpory exportu tvorilo poistenie:
- 	krátkodobých komerčných a kombinovaných rizík		11.416,0 mil. Sk,
-	krátkodobých politických rizík					     318,8 mil. Sk,
-	strednodobých a dlhodobých politických 
a komerčných rizík a investícií				  6.772,4 mil. Sk.

Podpora exportu poistením vývozných úverov proti krátkodobým komerčným a kombinovaným rizikám v roku 2002 bola v porovnaní s rozpočtom prekročená            o 44,5 %. K výraznému zvýšeniu týchto poisťovacích aktivít prispela efektívnejšia marketingová a akvizičná činnosť. Nižšie plnenie podpory exportu z poistenia krátkodobých politických rizík oproti rozpočtu (o 20,3 %) bolo spôsobené najmä nerealizovaním vývozu do Iránu. Pri poistení strednodobých a dlhodobých politických a komerčných rizík plnenie rozpočtovanej výšky podpory exportu na 84,4 % súviselo so zrušením, resp. časovým posunom realizácie niektorých plánovaných obchodných prípadov (projekt výstavby paroplynovej elektrárne Yalova v Turecku, vývoz traktorov do Juhoslovanskej zväzovej republiky a vývoz špeciálnej techniky do Indonézie).

Štruktúru podpory exportu prostredníctvom poisťovacích aktivít z komoditného a teritoriálneho hľadiska znázorňujú nasledujúce prehľady:

Komodita (podľa SITC) | %-ný podiel                na podpore vývozu
Stroje a zariadenia | 45,8
Trhové výrobky (gumárenské výrobky, koža, korok a výrobky z dreva, papier, textilné výrobky, železo a oceľ) | 47,0
Priemyselné výrobky | 4,4
Chemikálie | 1,4
Nerastné palivá, mazivá | 0,7
Potraviny | 0,2
Oleje a tuky | 0,1
Ostatné | 0,4
Spolu | 100,0

Teritórium | %-ný podiel                na podpore vývozu
OECD | 36,3
Krajiny CEFTA | 23,7
Juhovýchodná Ázia | 18,8
Európska únia | 12,2
EZVO | 1,3
Ostatné | 7,7
Spolu | 100,0
	
Na krytie jednotlivých druhov rizík z poistenia mala EXIMBANKA SR k 31.12.2002 k dispozícii tieto zdroje:

a)	krátkodobé obchodovateľné riziká
-	fond na krytie komerčných rizík krátkodobých vývozných úverov (241.107 tis. Sk),
-	poistné rezervy (20.341 tis. Sk).
Podiel zaisťovateľov na krytí krátkodobých rizík v roku 2002 činil 68 %. Na rok 2002 bol stanovený bezpečnostný koeficient 6,0. Poistná kapacita ku koncu roku bola využitá na 74,0 %. Jej nižšie využitie v roku 2002 súvisí s vysokým počtom zamietnutých a krátených úverových limitov.  

b)	krátkodobé neobchodovateľné a strednodobé a dlhodobé riziká
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk),
-	poistné rezervy (158.127 tis. Sk).
V rozpočte na rok 2002 bol stanovený bezpečnostný koeficient 8,0. Poistná kapacita bola využitá na 72,8 % . Nižšie využitie súvisí s nerealizáciou už vyššie spomínaných plánovaných obchodných prípadov (projekt Yalova v Turecku, vývoz traktorov do JZR, vývoz špeciálnej techniky do Indonézie a Iránu).

	Napriek nie plnému využitiu poistnej kapacity možno konštatovať, že v oblasti poisťovacích činností došlo v roku 2002 k výraznému nárastu počtu platných poistných zmlúv najmä z poistenia krátkodobých poistných rizík, ale aj strednodobých a dlhodobých poistných rizík.

Vývoj a štruktúra majetku EXIMBANKY SR
	
Aj v roku 2002 pokračoval rast celkovej bilančnej sumy EXIMBANKY SR. Ku koncu roku dosiahla 7.920.391 tis. Sk, čo predstavuje prekročenie rozpočtovanej výšky o 19,8 % a rast oproti stavu ku koncu roku 2001 o 9,1 %. Prekročenie rozpočtu popri raste aktivít banky a vplyve získaných cudzích zdrojov bolo dôsledkom metodického usmernenia účtovania zabezpečovacích operácií v roku 2002.

Rozhodujúci podiel v štruktúre aktív (54,7 %) predstavujú pohľadávky z poskytnutých úverov bankám a pohľadávky z úverov poskytnutých klientom. Ich objem ku koncu roka 2002 činil 4.328.822 tis. Sk, čo znamená nárast oproti roku 2001 o 11,8 %. Nárast bol výsledkom zvýšeného úsilia o efektívnejšie využívanie zdrojov EXIMBANKY SR v prospech aktív podporujúcich export. Vývoj, účel a formy použitia prostriedkov sú spojené s produktmi bankových aktivít, ktoré tvoria refinančné úvery, zmenkové úvery a priame úvery klientom.

	Pohľadávky z priameho poistenia a zaistenia vývozných úverov vo výške 65.453 tis. Sk (prekročenie rozpočtu o 59.453 tis. Sk) boli spojené najmä s pohľadávkou z poistenia dlhodobého odberateľského úveru, ktorá bola vystavená v roku 2002 a splatná v januári 2003.
 
Finančný majetok, zahŕňajúci účty v NBS a v komerčných bankách, terminované vklady a stav pokladne, ku koncu roku 2002 dosiahol výšku 1.485.120 tis. Sk. Jeho rozhodujúca časť, ktorá slúžila na krytie rizík z poisťovacích činností a poskytnutých záruk, bola umiestnená vo forme terminovaných vkladov. Ich objem sa oproti roku 2001 zvýšil o 144.650 tis. Sk a k 31.12.2002 predstavoval 1.473.900 tis. Sk (prekročenie oproti rozpočtu na rok 2002 o 303.900 tis. Sk. 

Súčasťou obchodovateľných aktív boli aj nakúpené cenné papiere v sume 902.664 tis. Sk. Tvorili ich štátne pokladničné poukážky vo výške 482.957 tis. Sk a štátne dlhopisy v objeme 419.707 tis. Sk. V porovnaní s rozpočtom bol objem nakúpených cenných papierov vyšší o 102.664 tis. Sk pri ich súčasnom poklese oproti roku 2001 o 340.243 tis. Sk. Umiestnenie dočasne voľných zdrojov do tohto druhu aktív súvisí s uplatňovaním ustanovenia § 24 zákona č. 80/1997 Z. z. o EXIMBANKE SR v znení neskorších predpisov, ktoré tieto obchody umožňuje. 

Nárast terminovaných vkladov a štátnych cenných papierov súvisí so  ziskom vytvoreným za roky 2001 a 2002 a čiastočne aj s objemom dočasne voľných zdrojov nevyužívaných na podporu exportu.

Hmotný a nehmotný investičný majetok EXIMBANKY SR dosiahol k 31.12.2002 výšku 200.270 tis. Sk. V porovnaní s rozpočtom na rok 2002 bol nižší o 32.973 tis. Sk a poklesol aj oproti roku 2001 o 19.854 tis. Sk. Pokles je dôsledkom rozhodnutia o odložení realizácie niektorých investičných aktivít, s ktorými sa v rozpočte na rok 2002 počítalo.

Výrazné prekročenie rozpočtu (o 805.843 tis.) zaznamenali ostatné aktíva v objeme 938.062 tis. Sk. Sú v nich zahrnuté položky odberatelia (885.200 tis. Sk), položky časového rozlíšenia (24.077 tis. Sk), zúčtovanie so štátnym rozpočtom (16.527 tis. Sk), poskytnuté prevádzkové preddavky (11.483 tis. Sk), zásoby (693 tis. Sk), zúčtovanie so sociálnymi inštitúciami (47 tis. Sk) a  usporiadacie účty (35 tis. Sk). Podstatná časť položky odberatelia (883.067 tis. Sk) je spojená so zaúčtovaním zabezpečenia úverov a záruk podľa Občianskeho zákonníka (§ 553 zabezpečenie záväzkov prevodom práva a § 554 zabezpečenie postúpením pohľadávky).

Zdrojmi krytia majetku EXIMBANKY SR boli tieto pasíva:

Účelové fondy tvorené zo zverených zdrojov financovania k 31.12.2002 dosiahli výšku 1.827.534 tis. Sk. Tvorili ich:
-	fond na financovanie vývozných úverov (500.000 tis. Sk),
-	fond na vyrovnávanie ekonomických rozdielov z operácií na finančných trhoch (133.298 tis. Sk),
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk).

V porovnaní s rokom 2001 sa ich objem znížil o 12.479 tis. Sk, čo bolo spojené s vyrovnávaním úrokových rozdielov na základe zmluvy medzi Českou exportní bankou, a. s., Praha a EXIMBANKOU SR v súvislosti s projektom Shen Tou v Číne.

Ku koncu roka 2002 objem účelových fondov tvorených z vlastných zdrojov financovania predstavoval 828.938 tis. Sk. Tvorili ich tieto fondy:
-	fond na záruky (587.831 tis. Sk),
-	fond na krytie komerčných rizík krátkodobých vývozných úverov (241.107 tis. Sk). 
V sledovanom období bol  posilnený fond na záruky  o 3.806 tis. Sk  z rozdelenia hospodárskeho výsledku  EXIMBANKY SR za rok 2001.

		Základné imanie a kapitálové fondy spolu v objeme 3.013.194 tis. Sk tvorili až 38,0 % z celkových zdrojov na krytie majetku EXIMBANKY SR. Vláda SR uznesením č.975 zo dňa 4. septembra 2002 schválila návrh na zvýšenie základného imania o 330.000 tis. Sk na 3.000.000 tis. Sk z vlastných zdrojov EXIMBANKY SR. Zároveň sa znížili ostatné kapitálové fondy o 2.346 tis. Sk.

Celková hodnota fondov tvorených zo zisku a ostatných fondov k 31.12.2002 predstavovala 546.296 tis. Sk. Na ich výške sa podieľal zákonný rezervný fond v objeme 534.000 tis. Sk, sociálny fond v sume 1.100 tis. Sk a ostatné fondy tvorené zo zisku (fond odmien, reprezentačný fond a ostatné fondy) v celkovej výške 11.196 tis. Sk. Zákonný rezervný fond bol v roku 2002 posilnený z rozdelenia hospodárskeho výsledku za rok 2001 o 96.841 tis. Sk na 534.000 tis. Sk a dosiahol 17,8 % základného imania.

Nerozdelený zisk minulých rokov bol v roku 2002 v plnej výške použitý na zvýšenie základného imania EXIMBANKY SR.

	Zdrojmi financovania EXIMBANKY SR v roku 2002 boli okrem vlastných a zverených zdrojov aj cudzie zdroje, s ktorými rozpočet nepočítal. Ku koncu roku predstavoval zostatok úveru v cudzej mene od ING Bank, N.V., pobočky zahraničnej banky, 218.358 tis. Sk (5.234 tis. EUR). Získané cudzie zdroje boli použité výhradne na financovanie úverov pre Slovenské lodenice Komárno, a. s., Bratislava.

Objem rezerv v celkovej výške 244.248 tis. Sk bol spojený s rezervami vytvorenými na krytie rizík z poisťovacej činnosti (183.732 tis. Sk), bankovej činnosti (46.497 tis. Sk) a prevádzkovej činnosti (14.019 tis. Sk). V porovnaní so stavom ku koncu roka 2001 zaznamenali nárast o 163.069 tis. Sk, ktorý bol v rozhodujúcej miere ovplyvnený jednorazovou tvorbou rezerv na zaistné, resp. poistné budúcich období u strednodobých a dlhodobých projektov. Oproti rozpočtu boli nižšie o 93. 788 tis. Sk, čo súvisí s nižšou tvorbou rezervy na zaistné budúcich období pri aktívnom zaistení projektu Shen Tou v Číne.

Ostatné pasíva v sume 809.902 tis. Sk výrazne prekročili ich rozpočtovanú výšku (24.504 tis. Sk). Tvorili ich položky dodávatelia (780.465 tis. Sk), položky časového rozlíšenia (25.009 tis. Sk), zúčtovania so zamestnancami (2.826 tis. Sk) a zúčtovania so sociálnymi inštitúciami (1.602 tis. Sk). Časť položky dodávatelia (778.275 tis. Sk) a záväzky z iných hodnôt (104.793 tis. Sk) súvisia s už spomenutým účtovaním zabezpečovacích operácií. 

Vývoj nákladov a výnosov

Celkové náklady EXIMBANKY SR v roku 2002 dosiahli 521.278 tis. Sk, čo predstavuje plnenie rozpočtu na 89,3 %. Nárast celkových nákladov oproti roku 2001     o 85,8 % bol spojený hlavne s tvorbou rezerv a opravných položiek. Na výške celkových nákladov sa podieľali:

1.	Náklady na finančné činnosti  vo výške 20.275 tis. Sk (rozpočet 2.920 tis. Sk) výrazne ovplyvnili najmä úroky a poplatky z cudzích zdrojov (8.893 tis. Sk) a kurzové straty z precenenia cudzej meny (8.983 tis. Sk), s ktorými rozpočet na rok 2003 nepočítal.

2.	Náklady spojené s poisťovacou činnosťou v sume 25.431 tis. Sk (prekročenie rozpočtu o 64,1 %) boli ovplyvnené najmä neplánovanými nákladmi na províziu z aktívneho zaistenia pre EGAP, a. s., Praha v súvislosti s projektom Shen Tou v Číne, ako aj vyššími nákladmi na poistné plnenia, pričom plnenie za zmenkový úver poskytnutý EXIMBANKOU SR pre ZTS-DIMEX, s. r. o. predstavovalo až 89,9 % z celkovej sumy vyplatených poistných plnení v roku 2002.

3.	Prevádzkové náklady EXIMBANKY SR v celkovom objeme 151.398 tis. Sk, ktoré boli v porovnaní s rokom 2001 nižšie o 13.120 tis. Sk (o 8 %). Oproti rozpočtu na rok 2002 zaznamenali úsporu vo výške 33.363 tis. Sk a boli čerpané na 81,9 %. Na ich výške sa podieľali:

a)	Mzdové náklady sumou 43.057 tis. Sk, čo predstavuje čerpanie rozpočtu na 97,6%. Na prevádzkových nákladoch sa podieľajú 28,4 %, pričom v roku 2001 tento podiel bol na úrovni 24, 0 %. Náklady na zamestnancov zahŕňajú mzdy zo závislej činnosti vo výške 42.397 tis. Sk a ostatné osobné náklady  v objeme 660 tis. Sk. Priemerná mesačná mzda na jedného tarifného pracovníka dosiahla v roku 2002 sumu 27.302 Sk, pričom oproti roku 2001 narástla o 1.898 Sk (nárast o 7,5 %).

b)	Sociálne náklady objemom 14.259 tis. Sk, ktorý bol tvorený najmä nákladmi na zdravotné, nemocenské, dôchodkové poistenie a príspevkami do fondu zamestnanosti. Sociálne náklady boli čerpané v porovnaní s rozpočtom na 96,6%.

c)	Dane a poplatky výškou 255 tis. Sk, pričom boli plnené na 72,9 %. 

d)	Nakupované výkony sumou 51.607 tis. Sk, čo predstavuje plnenie rozpočtu (77.525 tis. Sk) na 66,6 %. Úspora nákladov pri tejto položke v porovnaní s rozpočtom je dôsledkom režimu maximálnej úspornosti. Oproti roku 2001 boli nakupované výkony vyššie o 2,7 % a tvorili ich :
-   materiálové náklady vo výške 6.506 tis. Sk (čerpanie rozpočtu na 47,5 %). Najväčší podiel mala spotreba ostatného materiálu (2.842 tis. Sk) a spotreba kancelárskych potrieb (1.556 tis. Sk),
-  nakupovaná energia (elektrická energia, plyn, voda) v objeme 1.566 tis. Sk, t. j. plnenie rozpočtu na 74,9 %,
-  služby nemateriálovej povahy v sume 43.535 tis. Sk (70,5 % - né plnenie rozpočtu).
Rozhodujúcou nákladovou položkou služieb nemateriálovej povahy boli náklady na opravy a udržiavanie (13.259 tis. Sk), ktoré boli v porovnaní s rozpočtom na rok 2002 čerpané na 86 %. Úspora rozpočtovaných nákladov sa prejavila predovšetkým pri položke ostatné služby nemateriálovej povahy vo výške 9.555 tis. Sk (plnenie rozpočtu na 49 %). Uvedenú položku tvorili hlavne náklady na služby REUTERS a služby verejnej dátovej siete.

e)	Odpisy hmotného a nehmotného majetku v sume 32.359 tis. Sk predstavovali v porovnaní s rozpočtovaným stavom (44.852 tis. Sk) plnenie na 72,1 %. Tvorili ich odpisy hmotného majetku v sume 9.949 tis. Sk a odpisy nehmotného majetku vo výške 22.410 tis. Sk. Ich nižší objem oproti rozpočtu súvisí s nerealizovaním niektorých investičných aktivít v sledovanom období.

f)	Ostatné prevádzkové náklady vo výške 9.861 tis. Sk boli v porovnaní s rozpočtom na rok 2002 prekročené o 6.691 tis. Sk. Prekročenie bolo spôsobené odpísaním pohľadávky z dlhopisu TAZ Sipox vo výške 7.135 tis. Sk, s ktorým sa v rozpočte nepočítalo.

4.	Vytvorené rezervy a opravné položky v sume 291.523 tis. Sk, čo znamená plnenie rozpočtu na 88,9 %. 
Z toho bolo vytvorených 168.648 tis. Sk rezerv a opravných položiek z poisťovacích činností, t. j. plnenie rozpočtu na 67,6 %. Ich výška bola v rozhodujúcej miere ovplyvnená jednorazovou tvorbou rezerv na zaistné, resp. poistné budúcich období u strednodobých a dlhodobých projektov. Nižšie plnenie oproti rozpočtu súvisí s nižším výnosom z predpísaného poistného pri aktívnom zaistení projektu Shen Tou v Číne. 
Na krytie rizík z bankových činností boli vytvorené rezervy a opravné položky v objeme 108.856 tis. Sk (prekročenie rozpočtovaného objemu na rok 2002             o 39,6 %). Prekročenie súvisí s vyššou tvorbou opravných položiek ku klasifikovanej pohľadávke z úveru pre Slovenské lodenice Komárno, a. s., Bratislava. 
Okrem toho EXIMBANKA SR vytvorila v roku 2002 aj ostatné rezervy na krytie rizík z prevádzkovej činnosti v sume 14.019 tis. Sk.

5.	Mimoriadne náklady výškou 201 tis. Sk. Z toho 174 tis. Sk predstavujú finančné náhrady (daňovo neuznané náklady), 20 tis. Sk opravy nákladov minulých rokov a 7 tis. Sk manká a škody.

6.	Daň z príjmov právnických osôb vo výške 32.450 tis. Sk. Oproti rozpočtu bola nižšia o 19.070 tis. Sk, čo bolo spôsobené tým, že novelizáciou zákona č. 366/1999 Z. z. o daniach z príjmov sa znížila sadzba dane z príjmov právnických osôb z 29 % na 25 %.

Celkové výnosy v roku 2002 dosiahli výšku 659.455 tis. Sk, čo predstavuje plnenie rozpočtu na 92,9 %. V porovnaní s rokom 2001 zaznamenali nárast o 31,1 %, ktorý bol spojený s vyššími výnosmi z poisťovacích činností. Na výške celkových výnosov sa podieľali:

1.	Výnosy z finančných činností v objeme 427.046 tis. Sk, čo predstavuje prekročenie rozpočtovaného objemu o 21,1 %. V porovnaní s rokom 2001 boli výnosy z finančných činností nižšie o 4,7 % v dôsledku všeobecného poklesu úrokových sadzieb, a tiež presunu obchodovateľných aktív v prospech nižšie úročených aktív podporujúcich vývoz. Na výške finančných výnosov sa podieľali hlavne výnosy z bankových činností a výnosy spojené s umiestnením dočasne voľných zdrojov na peňažnom trhu vrátane trhu štátnych cenných papierov.
Výnosy z bankových (úverových a záručných) aktivít v rozpočtovanej výške 219.063 tis. Sk dosiahli 230.723 tis. Sk, čo znamená ich prekročenie o 5,3 %. Oproti roku 2001 zaznamenali nárast o 23,4 %, čo súviselo s vyšším objemom úverových a záručných aktivít v roku 2002. Podieľali sa na nich najmä výnosy z refinančných úverov v sume 167.868 tis. Sk (plnenie rozpočtu na 100 %). 
Výnosy z účtov v bankách dosiahli 120.391 tis. Sk a v porovnaní s rokom 2001 poklesli o 22,9 %. Oproti rozpočtu na rok 2002 však boli vyššie o 58,5 %. Výnosy z operácií s cennými papiermi vrátane štátnych pokladničných poukážok predstavovali 63.870 tis. Sk (prekročenie rozpočtu o 11,4 %) a medziročne poklesli o 30,2 %. Ich výška odrážala vývoj vo využívaní zdrojov určených na financovanie úverov.
Ostatné výnosy v objeme 12.062 tis. Sk zahŕňali najmä kurzové zisky z precenenia cudzej meny.

2.	Výnosy spojené s poisťovacou činnosťou v objeme 184.476 tis. Sk, ktoré zaznamenali plnenie rozpočtu na 70,3 %. Nižšie plnenie oproti rozpočtu bolo zapríčinené skrátením obdobia splácania úveru pri projekte aktívneho zaistenia výstavby elektrárne Shen Tou v Číne, v dôsledku čoho sa znížilo zaistné o polovicu (98.153 tis. Sk). Vyše 6-násobný nárast výnosov z poistenia oproti roku 2001 bol spojený hlavne s prijatým jednorazovým zaistným zo zaistenia uvedeného projektu.

3.	Výnosy z použitia rezerv a opravných položiek vo výške 46.832 tis. Sk, čo znamená 50,3 % - né plnenie rozpočtu.
Z bankových činností boli použité rezervy a opravné položky v objeme 7.695 tis. Sk (13,4 % z rozpočtovanej výšky na rok 2002), z toho použitie rezerv v sume 160 tis. Sk a použitie opravných položiek 7.535 tis. Sk. Nižšie plnenie bolo spôsobené tým, že v rozpočte sa rátalo s použitím opravných položiek ku klasifikovanej pohľadávke voči PPS Detva, a. s.
Z poisťovacích činností boli použité rezervy a opravné položky v celkovej výške 39.137 tis. Sk (plnenie rozpočtu na 109,6 %), z toho použitie rezerv predstavovalo 38.953 tis. Sk a použitie opravných položiek 184 tis. Sk. Prekročenie rozpočtu súvisí s vyšším použitím škodových rezerv v sledovanom roku.

4.	Ostatné prevádzkové výnosy a mimoriadne výnosy v celkovej sume 1.101 tis. Sk. Ide o výnosy z predaja hmotného majetku a drobného majetku, náhrady škôd a ostatné výnosy.

Rozpočet nákladov a výnosov v roku 2002 bol vo veľkej miere ovplyvnený obchodným prípadom Shen Tou Čína, na ktorom sa pracovalo od roku 1994 a doposiaľ predstavuje najväčší poistno-zaistný projekt v histórii EXIMBANKY SR. Výnos z uvedeného prípadu tvorí 48% z celkového predpisu poistného za rok 2002 a 64% z predpisu poistného za poistenie strednodobých a dlhodobých rizík. 

Z vývoja nákladov a výnosov EXIMBANKY SR v roku 2002 vyplynul hospodársky výsledok po zdanení v objeme 138.177 tis. Sk. V porovnaní s rozpočtovanou výškou (126.135 tis. Sk) bol prekročený o 9,5 %.

-	x  x  x  -

Výsledky hospodárenia EXIMBANKY SR za rok 2002 poukazujú vcelku na pozitívny vývoj takmer vo všetkých oblastiach jej činnosti. EXIMBANKA SR prekročila rozpočtovanú výšku podpory exportu a ďalej pokračovala v skvalitnení štruktúry využitia disponibilných zdrojov pri súčasnej racionalizácii vlastnej prevádzky. Prevažne objektívne príčiny spôsobili, že ekonomický potenciál EXIMBANKY SR v roku 2002 bol využívaný s istými rezervami. Ich plné zapojenie do proexportných aktivít je úlohou, ktorá sa premietla do zámerov EXIMBANKY SR v roku 2003.